मेले-मकेले: इस ग्रां च मनाए जाने आले मेलें च मुक्ख तौरा पर बसाखी दा मेला मनाया जंदा ऐ। उत्थें ‘जिन्सी दी बां’ नां दी जगह पर विक्रमी संवत दे बसाख म्हीने दी पैह‌्ली तरीका गी मेले दा आयोजन कीता जंदा ऐ। इस मेले दा आयोजन उत्थूं दा बपारी तबका करदा ऐ। दुकानदारें मठेआइयां, मनेआरी दा समेआन, बगैरा अपनी-अपनी हट्टी पर सजाए दा होंदा ऐ। नमां साल चढ़ने ते नर्मि फसल त्यार होने दी खुशी दे प्रतीक इस मेले च जागत-कुड़ियां, जुआन मड़द-जनानियां ते बुड्ढे-बुड्ढियां किट्ठे होइयै मेले दी शोभा बधांदे न। मेले च जाने दा उत्साह् खास बच्चें च दिक्खने जोग होंदा ऐ। ओह् नमें टल्ले स्याई लैदे न। मेले च रौनक ते चैह्‌ल-पैह्‌ल दपैह्‌‌‌‌री बाद बधदी ऐ ते फ्ही न्हेरा पौने तगर छाई रौंह‌्दी ऐ। घरै-आलें थमां इस खास मौके पर ते साल्लै दरान थ्होए दे जेब-खर्च चा बचाए दे पैसे किट्ठे करियै ओह् इस मेले च खर्चदे न। नमकीन ते मिट्ठियां मठेआइयां खंदे ते च’ऊं पीढ़ियें आले देसी ड्होले जां च्यूकंली पर झूटे लैंदे न। बच्चें द्वारा बजाए जाने आले बाजें ते सीटियें दियां अवाजां ते ड्होलें दी चरींς-चरींς इक समां ब’त्री दिंदी ऐ।